b"\n_START_ARTICLE_\nAntoni Bauz\xc3\xa0\n_START_SECTION_\nL'escissi\xc3\xb3 tercerista i la fundaci\xc3\xb3 del PC a Mallorca\n_START_PARAGRAPH_\nFund\xc3\xa0, el 1921, l'Agrupaci\xc3\xb3 Comunista del Partit Comunista Obrer Espanyol. Va ser empresonat per un article period\xc3\xadstic contra la Guerra del Marroc. Ingress\xc3\xa0 a la secci\xc3\xb3 de construcci\xc3\xb3 de la UGT de Palma, a la qual represent\xc3\xa0 en el XVI Congr\xc3\xa9s de la UGT (1928). El 1929 va esser dirigent d'El Treball, societat de picapedrers comunistes, despr\xc3\xa9s d'abandonar la UGT en el V Congr\xc3\xa9s de la UGT de Balears. Des del maig de 1931, fou director de la revista Nuestra Palabra i col\xc2\xb7laborador d'El Comunista Balear i d'El Obrero Balear. El mes de gener de 1932 torn\xc3\xa0 ser empresonat per articles publicats a la premsa obrera sobre la vaga d'obrers del port de Palma i rest\xc3\xa0 una any i mig a la pres\xc3\xb3.\n_START_SECTION_\nLa creaci\xc3\xb3 del BOC i el POUM a Mallorca\n_START_PARAGRAPH_\nA partir de 1934 comen\xc3\xa7\xc3\xa0 a propugnar la unitat sindical. S'enfront\xc3\xa0 obertament a l'estalinisme, representat per Heribert Qui\xc3\xb1ones, i no accept\xc3\xa0 la creaci\xc3\xb3 de la CGTU ni els atacs constants a socialistes i anarquistes. Expulsat del Partit Comunista el setembre de 1934 per la seva actitud critica envers la direcci\xc3\xb3, a la qual va acusar de sect\xc3\xa0ria. Fund\xc3\xa0 el Bloc Obrer i Camperol de Palma, el qual, el 1935, f\xc3\xa9u part del Partit Obrer d'Unificaci\xc3\xb3 Marxista.  El 26 de maig de 1935 Juli\xc3\xa0 G\xc3\xb3mez Gork\xc3\xadn i Joaqu\xc3\xadm Maur\xc3\xadn parlaren amb Antoni Bauz\xc3\xa0 i Francesc de Gr\xc3\xa0cia a la Casa del Poble de Palma i a Alar\xc3\xb3. El 7 de juny de 1936 se celebr\xc3\xa0 un m\xc3\xadting del POUM a la Casa del Poble amb la participaci\xc3\xb3 de Juli\xc3\xa0 G\xc3\xb3mez Gork\xc3\xadn, Joaqu\xc3\xadm Maur\xc3\xadn, Francesc de Gr\xc3\xa0cia i Antoni Bauz\xc3\xa0, despr\xc3\xa9s de realitzar actes als Hostalets, Santa Catalina i La Soledat."